திருவாசக மொழியும் மொழிப்பயன்பாடும் . சொற்களைச் சரியான இடத்தில்,சரியான பொருள் தரும் வகையில் கேட்பவர் மனதில் தாக்கத்தை ஏற்படுத்தும் வகையில் பயன்படுத்துவது ஒரு கலை.இக்காரணம் பற்றியே இலக்கியக்கலை உயர்ந்த கலையாகப் போற்றப்படுகிறது. சிவனின் பலஅரிய குணங்களைக் குறிக்க பல அடைமொழிகளைப் பயன்படுத்துகிறார். இறைக்க ருணையைப் புலப்படுத்த வேண்டி தன்னை நாயேன்,பேயன் பித்தன் என்று இழிவுபடுத்திக்கொண்டு, தன்னையே ஆட்கொண்ட இறைவன் பிறரையும் ஆட்கொள்வான் என்ற உண்மையை மக்கள் மனதில் பதிய வைக்கிறார்.அதற்கு ஏற்றவாறு சொற்களை, மொழியை எளிமைப்படுத்திப் பயன்படுத்துகிறார்..யாப்பமைதி  . காலந்தோறும் யாப்பிலக்கணத்தார் விதிகளை வரையறை செய்து வந்தாலும் பாவலர்கள் அதை மீறி புதிய இலக்கியங்களைப் படைக்கின்றனர்.மாணிக்கவாசகர் பழமைக்கும் புதுமைக்கும் சமஅளவில் மதிப்பு கொடுத்துள்ளார். மரபு அடிப்படையில் நேரிசைவெண்பா, இணைக்குறளாசிரியப்பா, நிலைமண்டிலம், கலிவெண்பா என பத்து வகையான பா வகைகளில் பாடல்கள் உள்ளன.  என்றாலும் தன் கற்பனை வளத்திற்கும்,சிந்தனைச்செழுமைக்கும் கைகொடுக்கும் நாட்டுப்புற இசைவடிவங்களுக்கும்  இடம் கொடுத்துள்ளார்..நடையியலும் கருத்துப் புலப்பாட்டுத்திறனும் . எந்த ஒரு கூறு ஆசிரியரின் தனித்தன்மையைப் படம் பிடிக்கிறதோ அதுவே நடையாகும்.கருத்துப் பரிமாற்றத்திற்கு உதவும் மொழியைச் செப்பமுற அமைப்பதே கருத்துப்புலப்பாடாகும்.இவ்விரண்டும் தண்டவாளத்தின் இரு பக்கங்கள் போன்றிருந்து கருத்தை படிப்போர் மனதில் சென்று சேர்க்கின்றன.கருத்துப் புலப்பாட்டிற்கு பல வகை உத்திகளைப் பயன்படுத்தியுள்ளார். உவமை,உருவகம்,வினா விடைமுறை,மேற்கோள் முறை, பழமொழி, வருணனை, அந்தாதி என திருவாசகம் முழுமையும் கருத்துப்புலப்பாடலுக்கேற்ற கூறுகளைக் கொண்டுள்ளது.